### NN 44/2025 (12.3.2025.), Odluka o naknadi za razvoj za razdoblje 2025. – 2028. trgovačkog društva Vodovod i kanalizacija d.o.o., Split

Vodovod i kanalizacija d.o.o., Split

601

Na temelju članka 52. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19), članka 23. Zakona o vodnim uslugama (»Narodne novine« 66/19) i članka 19. Društvenog ugovora (potpuni tekst), Skupština trgovačkog društva Vodovoda i kanalizacije, d.o.o. Hercegovačka 8., Split, na 138. sjednici održanoj 28. veljače 2025. većinom glasova u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ ZA RAZDOBLJE
 2025. – 2028.

Članak 1.

Na uslužnom području Vodovoda i kanalizacije, d.o.o., Split (dalje u tekstu: javni isporučitelj vodnih usluga) kojeg čine područja: grada Splita, grada Solina, grada Trogira, grada Kaštela, grada Omiša (Dubrava i dio naselja Donji Dolac – Smajići), općine Seget, općine Okrug, općine Klis, općine Dugopolje, općine Podstrana, općine Muć, općine Lećevica, općine Marina (bez naselja Vinovac, Mitlo, Rastovac, Blizna Donja i Blizna Gornja), općine Šolta i općine Prgomet (bez naselja Sitno i Bogdanovići) naplaćuje se naknada za razvoj.

Članak 2.

Obveznik plaćanja naknade za razvoj je korisnik vodne usluge javne vodoopskrbe, uz koju se obračunava naknada za razvoj.

Ova Odluka ne primjenjuje se na korisnike vodne usluge javne vodoopskrbe putem autocisterni na području grada Kaštela i općine Lećevica.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se s dvije sastavnice, i to kao:

– zajednički dio naknade (NZR-Z) koji se prikuplja na cijelom području pružanja vodnih usluga a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom području pružanja vodnih usluga ili njegovu pretežitom dijelu ili se koriste za dijelove sustava koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene;

– posebni dio naknade (NZR-P) koji se prikuplja na području jedinice lokalne samouprave, a prihodi od nje koriste se za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave.

Naknada za razvoj uvodi se u visinama izraženim u eurima po kubičnom metru (€/m3), kako slijedi:

|  |  |  |  |  |
| --- | --- | --- | --- | --- |
| Red. br. | Jedinica lokalne samouprave | Naknada za razvoj | | |
| Zajednički dio  (NZR-Z) | Posebni dio  (NZR-P) | Ukupno  (NZR) |
| (1) | (2) | (3) | (4) | (5)=(3)+(4) |
| 1. | SPLIT | 0,56 | 0,05 | 0,61 |
| 2. | SOLIN | 0,56 | 0,09 | 0,65 |
| 3. | KAŠTELA | 0,56 | 0,10 | 0,66 |
| 4. | TROGIR | 0,56 | 0,05 | 0,61 |
| 5. | SEGET | 0,56 | 0,05 | 0,61 |
| 6. | OKRUG | 0,56 | 0,05 | 0,61 |
| 7. | KLIS | 0,56 | 0,33 | 0,89 |
| 8. | DUGOPOLJE | 0,56 | 0,05 | 0,61 |
| 9. | PODSTRANA | 0,56 | 0,12 | 0,68 |
| 10. | PRGOMET (dio iz čl. 1.) | 0,56 | - | 0,56 |
| 11. | ŠOLTA | 0,14 | 0,30 | 0,44 |
| 12. | MARINA (dio iz čl. 1.) | 0,14 | 0,27 | 0,41 |
| 13. | MUĆ | 0,14 | 0,25 | 0,39 |
| 14. | LEĆEVICA | 0,14 | 0,25 | 0,39 |
| 15. | OMIŠ (dio iz čl. 1.) | 0,14 | - | 0,14 |

Članak 5.

Naknada za razvoj iz ove Odluke obračunava se i naplaćuje putem računa za vodnu uslugu, na kojima se posebno iskazuje. Nak­nada za razvoj plaća se u rokovima dospijeća cijene vodne usluge po računima za vodnu uslugu.

Račune za vodne usluge obveznicima plaćanja cijene vodne usluge ispostavlja Vodovod i kanalizacija d.o.o. kao javni isporučitelj vodnih usluga.

Članak 6.

Naknada za razvoj prihod je javnog isporučitelja vodne usluge.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028., a koji je objavljen na internetskoj stranici javnog isporučitelja vodne usluge.

Gradnja komunalnih vodnih građevina podrazumijeva sve izdatke koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno Planu zaduživanja javnog isporučitelja vodnih usluga.

Članak 8.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 9.

Nadzor nad obračunom i naplatom naknada za razvoj provodi Komercijalni sektor Vodovoda i kanalizacije, d.o.o.

Članak 10.

Ova Odluka stupa na snagu osmoga dana od dana objave u »Narodnim novinama«.

Članak 11.

Stupanjem na snagu ove Odluke, prestaje važiti Odluka o nak­nadi za razvoj na području pružanja vodnih usluga Vodovoda i kanalizacije, d.o.o., Split (»Narodne novine« 04/2024).

Split, 27. veljače 2025.

Predsjednik Skupštine
 Vodovoda i kanalizacije, d.o.o., Split
 po pun. Antonio Kuzmanić, v. r.